PATVIRTINTA

Molėtų rajono Alantos senelių globos

namų direktoriaus 2018 m. gruodžio 27 d.

įsakymu Nr. D1-27

**VIDAUS TVARKOS TAISYKLĖS GYVENTOJAMS**

**I SKYRIUS**

**BENDROSIOS NUOSTATOS**

1. Molėtų rajono Alantos senelių globos namai (toliau – Globos namai) yra stacionari socialinės globos įstaiga, teikianti ilgalaikę/trumpalaikę socialinę globą savivaldybėje gyvenamąją vietą deklaruojantiems senyvo amžiaus asmenims ir suaugusiems asmenims su negalia, kurios paskirtis – užtikrinti socialinę globą nesavarankiškiems ar iš dalies savarankiškiems asmenims, kuriems būtina nuolatinė specialistų priežiūra. Globos namuose apgyvendinami senyvo amžiaus asmenys, kuriems nustatytas didelių specialiųjų poreikių lygis, dėl kurių jiems nustatytas 0–40 procentų darbingumo lygis arba didelių ar vidutinių specialiųjų poreikių lygis. Apgyvendinami asmenys, kuriems nustatytas specialusis nuolatinės slaugos ar specialusis nuolatinės priežiūros (pagalbos) poreikis;

2. Vidaus tvarkos taisyklės gyventojams (toliau tekste – Taisyklės) reglamentuoja Globos namų gyventojų (toliau tekste – Gyventojai) apgyvendinimo ir išvykimo iš Globos namų tvarką, gyvenimo ir elgesio normas, apibrėžia Gyventojų teises ir pareigas, numato bendros tvarkos reikalavimus, Gyventojų skatinimo ar nuobaudų skyrimo nuostatas bei apima kitus svarbius Gyventojų interesus.

3. Taisyklių tikslas – nustatyti tvarką, kuri padėtų sukurti saugią aplinką Gyventojams bei teikti kokybiškas paslaugas.

**II SKYRIUS**

**ASMENS APGYVENDINIMAS**

4. Globos namuose apgyvendinami asmenys, vadovaujantis 2006 m. sausio 19 d. Lietuvos Respublikos Socialinių paslaugų įstatymu (Žin. 2006-02-11, Nr. 17-589), Molėtų rajono savivaldybės administracijos socialinės paramos skyriaus sprendimu dėl socialinių paslaugų asmeniui (šeimai) skyrimo.

5. Atvykstant į Globos namus pateikiami šie dokumentai: Molėtų rajono savivaldybės administracijos socialinės paramos skyriaus sprendimas dėl socialinių paslaugų asmeniui (šeimai) skyrimo, siuntimas ilgalaikei/trumpalaikei socialinei globai, asmens tapatybę patvirtinančio dokumento kopija, pažyma apie deklaruotą gyvenamąją vietą, medicinos dokumentų išrašas, suaugusio asmens su negalia globos poreikio vertinimas arba senyvo amžiaus asmens socialinės globos poreikio vertinimas (su priedais), pažyma apie asmens mokėjimo už socialinę globą dydį, teismo nutartis (jei asmuo yra neveiksnus) ir paskirto globėjo ar rūpintojo asmens dokumento kopija bei kiti svarbūs apie asmenį surinkti dokumentai, išvados ir/ar rekomendacijos.

6. Į Globos namus ilgalaikei/ trumpalaikei socialinei globai priimami asmenys pasirašo su Globos namais Ilgalaikės/trumpalaikės socialinės globos paslaugų teikimo sutartį (toliau – Sutartis) ir supažindinamas su vidaus tvarkos taisyklėmis gyventojams bei kitais dokumentais, reglamentuojančiais gyvenimą Globos namuose.

7. Iki Sutarties pasirašymo būsimasis gyventojas, jo globėjas, rūpintojas, kiti šeimos nariai ar artimieji giminaičiai gali apsilankyti Globos namuose, susipažinti su teikiamomis paslaugomis, gauti informaciją apie personalą, susipažinti su vidaus tvarkos taisyklėmis gyventojams ir kita.

8. Gyventojas už gyvenimą globos namuose moka 80 % savo pajamų dydžio mokestį. Tais atvejais, kai asmens pajamos viršija nustatytą mokestį, jam išmokamas skirtumas, bet ne mažesnis nei 20 % asmens pajamų.

9. Mokėjimo už socialinę globą dydį Globos namuose ir/ar jo pakeitimus nustato Molėtų rajono savivaldybės administracijos socialinės paramos skyrius.

10. Gyventojams teikiamos socialinės paslaugos nurodytos ilgalaikės/trumpalaikės socialinės globos paslaugų teikimo sutartyje.

11. Pagal teisės aktų reikalavimus gyventojui suteikiamas gyvenamasis plotas, aprūpinama reikalingu inventoriumi.

12. Gyventojų pinigai, turtas, vertingi daiktai, dokumentai administruojami teisės aktų nustatyta tvarka bei tvarkomi vadovaujantis Globos namų direktoriaus patvirtintu gyventojų pinigų, turto, dokumentų apskaitos, naudojimo ir saugojimo tvarkos aprašu.

13. Šeimoms jų prašymu pagal galimybes suteikiamas vienas bendras kambarys.

14. Gyventojai kambariuose apgyvendinami atsižvelgiant į jų sveikatą, amžių, lytį, poreikius ir pomėgius ir kt.

15. Tuo atveju, kai gyvenamajame kambaryje gyvena keli asmenys, administracija siekia, kad būtų derinami kambaryje gyvenančių asmenų interesai, charakteriai, poreikiai, išklausant asmens pageidavimus dėl kaimynų pasirinkimo ir įvertinant kiekvieno asmens sugebėjimą prisitaikyti prie gyvenamojo kambario kaimyno (-ų).

16. Esant būtinumui, atsižvelgiant į pasikeitusią gyventojo sveikatos būklę ir savarankiškumo lygį, gyventojas gali būti perkeltas į kitą kambarį, iš anksto apie tai pranešus ir gavus paties gyventojo ir kito, kartu gyvensiančio asmens sutikimą.

17. Gyventojo pageidavimu arba esant poreikiui asmens gyvenamajame kambaryje sudaroma privati erdvė, atskirta širma.

18. Gyventojui jo gyvenamajame kambaryje užtikrinamos sąlygos skaityti ar užsiimti kita laisvalaikio veikla.

19. Gyventojui sudaromos sąlygos saugiai laikyti savo asmeninius daiktus, užsirakinti savo asmenines gyvenamąsias patalpas, spintą ar spintelę, jeigu, įvertinus jo savarankiškumą, tai nesudaro pavojaus jo ar kitų asmenų saugumui.

20. Gyvenamajame kambaryje gyventojas pagal galimybes turi savo privačią erdvę, asmeninių daiktų, kuriuos išdėsto savo nuožiūra, jei tai nekelia pavojaus kitų gyventojų sveikatai, nepažeidžia bendrų higienos reikalavimų.

21. Kiekvienas darbuotojas prieš įeidamas į gyventojo kambarį, privalo belstis į duris.

22. Globos namai išnaudoja visas galimybes, kad judėjimo negalią turinčio gyventojo kambaryje langų aukštis ir lovos vieta sudarytų galimybę stebėti aplinką pro langą sėdint ar gulint.

23. Gyventojas gali naudotis biblioteka, aktų sale, koplyčia, užimtumo-poilsio kambariu ir bendromis poilsio zonomis viduje ir lauke, asmeninių švenčių proga – užimtumo-poilsio kambariu, sale, koplyčia, lauko poilsio zonomis.

24. Slaugomam gyventojui užtikrinamos oraus gyvenimo sąlygos pagal individualius poreikius – maitinimosi, kasdieninės higienos pagalba ir/ar kita reikalinga pagalba, sudaromos sąlygos bendrauti su kitais asmenimis ir artimaisiais.

25. Kai gyventojo veiksmai kelia pavojų jam pačiam ir kitiems, asmens saugumo interesais naudojamos priemonės, nepažeidžiančios jo teisių ir teisėtų interesų.

26. Kambariuose prie kiekvieno gyventojo lovos įrengta personalo iškvietimo sistema, tam kad sudaryti gyventojui sąlygas greitai (neišeinant iš savo gyvenamojo kambario) išsikviesti pagalbon personalą, jeigu to reikalauja jo sveikatos būklė ar reikalinga patenkinti kitus poreikius.

27. Užtikrinama kiek įmanoma saugi aplinka gyventojui lengvai judėti globos namų teritorijoje ir patalpose, saugiai naudotis poilsio ir rekreacijos zonomis, esančiomis globos namų teritorijoje.

28. Palaikomi nuolatiniai ryšiai ir bendradarbiaujama su neveiksnaus (ribotai veiksnaus) gyventojo globėju, rūpintoju, o esant poreikiui, pranešama atitinkamai institucijai apie netinkamai vykdomas globėjo, rūpintojo pareigas.

29. Užtikrinamas visapusiškas neveiksnaus (ribotai veiksnaus) gyventojo interesų atstovavimas, globos, rūpybos funkcijų vykdymas.

30. Siekiant užtikrinti geriausią neveiksnaus (ribotai veiksnaus) gyventojo interesą, išklausoma ir atsižvelgiama į adekvačią tokio gyventojo nuomonę ar jo globėjo/rūpintojo nuomonę.

31. Viešųjų įstaigų, įmonių, uždarųjų akcinių bendrovių korespondenciją, adresuotą gyventojams, kuriems yra vykdomi išskaičiavimai pagal teismo vykdomuosius pavedimus, adresatui perduoda vyr. socialinis darbuotojas, turintis teisę susipažinti su gyventojui adresuotų oficialių raštų turiniu. Laiškai atplėšiami ir skaitomi gyventojui dalyvaujant.

32. Pagerėjus asmens socialiniam savarankiškumui, sveikatos būklei ir/ar atsiradus kitoms aplinkybėms, galinčioms turėti įtakos asmens statusui, Globos namai tarpininkauja ir kreipiasi į atitinkamas institucijas dėl gyventojo neveiksnumo (riboto veiksnumo) peržiūrėjimo.

33. Globos namai užtikrina, kad gyventojas bus apsaugotas nuo smurto, išnaudojimo, diskriminacijos, prievartos, įžeidinėjimų dėl savo rasės, religijos, negalios, socialinės padėties, pilietybės, sveikatos būklės, asmeninių savybių ir kita.

**III SKYRIUS**

**GYDYMAS, SLAUGA IR GLOBA**

34. Globos namai teikia bendrąsias asmens sveikatos priežiūros – slaugos (bendrosios praktikos slaugos, bendruomenės slaugos) paslaugas, kurių teikimo tvarka detaliai reglamentuota bendrųjų asmens sveikatos priežiūros – slaugos (bendrosios praktikos slaugos, bendruomenės slaugos) paslaugų teikimo tvarkos apraše.

35. Asmens sveikatos priežiūros paslaugos Globos namuose teikiamos nemokamai visiems gyventojams. Kompensuojamųjų vaistų, slaugos priemonių priemokas apmoka Globos namai.

36. Globos namai organizuoja gyventojams medikų konsultacijas, esant būtinumui gyventojus hospitalizuoja, naudojasi sveikatos priežiūros įstaigų, įvairių specializacijų gydytojų paslaugomis, vykdo medicininę ir socialinę reabilitaciją, vadovaujantis šių taisyklių ir bendrosios praktikos slaugos paslaugų teikimo tvarkos aprašo nuostatomis nuo gyventojo atvykimo dienos į Globos namus iki sutarties nutraukimo (pasibaigimo).

37. Gyventojas turi teisę pasirinkti sveikatos priežiūros įstaigą ir/ar šeimos gydytoją toje savivaldybės teritorijoje, kurioje yra Globos namai.

38. Gyventojas pagal poreikį bei gydytojo rekomendacijas aprūpinamas proteziniais ir ortopediniais gaminiais (už gyventojo asmenines lėšas), reikalingomis techninės pagalbos priemonėmis, vadovaujantis šių paslaugų teikimą reglamentuojančiais teisės aktais.

39. Gyventojas pagal normas aprūpinamas medikamentais, tvarsliava, o pagal poreikį - slaugos bei pragulų profilaktikos priemonėmis (sauskelnėmis, tvarsliava, specialiomis paklodėmis, čiužiniais ir kt.). Vyriausiasis slaugytojas atsakingas už minėtų priemonių poreikio skaičiavimą, aprūpinimą, tinkamą panaudojimą, priežiūrą ir naudojimo kontrolę.

40. Gyventojo teisės į kokybiškas sveikatos priežiūros paslaugas, į informaciją apie savo sveikatos būklę, susipažinti su įrašais savo medicinos dokumentuose ir kita, kas susiję su gyventojo sveikata bei jos teikimu yra detaliau reglamentuota bendrosios praktikos slaugos paslaugų teikimo tvarkos apraše.

41. Kitiems asmenims (išskyrus globėją/rūpintoją) informacija apie gyventojo sveikatos būklę teikiama tik gavus raštišką gyventojo sutikimą arba jam nurodžius konkrečius notariškai įgaliotus asmenis.

42. Pasikeitus gyventojo poreikiams, jo sveikatos būklei ir/ar atsiradus kitoms aplinkybėms, atliekamas gyventojo poreikių vertinimas ir peržiūrimas individualus socialinės globos planas, vadovaujantis Globos namų direktoriaus patvirtintais individualios socialinės globos plano sudarymo tvarkos aprašu bei gyventojo poreikio vertinimo tvarkos aprašu.

43. Socialinės globos ir/ar slaugos teikimo metu iškilus problemoms, susijusioms su gyventojo sveikatos būklės pasikeitimais, saugumu ar kitomis aplinkybėmis, apie tai nedelsiant informuojamas asmens globėjas, rūpintojas, esant poreikiui ir galimybėms, – kiti šeimos nariai ar artimieji giminaičiai.

44. Esant poreikiui, gyventojui padedama kontroliuoti elgesį stresinėse situacijose, patiriant ar išgyvenant krizes, netektis, tarpininkaujama, kad būtų išspręsti konfliktai ar sumažinti emociniai išgyvenimai, siūlant specialistų pagalbą, , susitikimus su artimaisiais, bendruomenės nariais.

**IV SKYRIUS**

**MAITINIMAS**

45. Globos namuose organizuojamas fiziologinius poreikius ir sveikatos būklę atitinkantis, reikiamą kiekį energetinių verčių bei reikiamą kaloringumą turintis maitinimas.

46. Globos namų gyventojai maitinami keturis (4) kartus per dieną.

47. Atsižvelgiant į Globos namų gyventojų amžių, sveikatos būklę ir/ar medikų rekomendacijas ir/ar nurodymus dėl alergijos, fiziologinių sutrikimų, specialių dietų taikymo būtinumo asmeniui, pagal Globos namų galimybes gyventojui užtikrinamas reikalingas maisto racionas ir individualizuotas maitinimas, maksimaliai atitinkantis individualius jo poreikius, organizuojama dietinė mityba.

48. Informacija apie reikalingą taikyti individualizuotą maitinimą konkrečiam gyventojui gaunama iš vyr. slaugytojo, gavus medikų nurodymus, vyr. socialinio darbuotojo ir vyr slaugytojo, atlikus asmens konkrečių poreikių vertinimą ir/ar pagal parengtą, peržiūrėtą, patikslintą individualų socialinės globos planą konkrečiam gyventojui.

49. Dėl keitimo ar papildymo maitinimo raciono, įvedimo ir/ar išėmimo tam tikrų produktų ir/ar patiekalų iš meniu į dietologą gali taip pat kreiptis gyventojų taryba. Globos namai pagal galimybes privalo reaguoti ir patenkinti gautus prašymus, atsižvelgiant į patvirtintą dienos maitinimo normą.

50. Vyr. slaugytojas dėl maitinimo individualizavimo perduoda informaciją dietologui, kuris konkrečiam asmeniui nurodytą laikotarpį sudaro individualų meniu.

51. Turintys ryškią judėjimo negalią ir gulintys Globos namų gyventojai maitinami savo gyvenamosiose patalpose. Esant būtinumui, užtikrinama individuali, diskretiška personalo pagalba valgant, kai asmuo pats savarankiškai pavalgyti negali, kurią atlieka slaugytojai, socialiniai darbuotojai ir individualios priežiūros personalas savo darbo pagal grafiką metu. Vyr. slaugytojas atsako ir rūpinasi, kad būtų paskirstytas darbuotojų krūvis maitinimų metu, kad tokie asmenys ir/ar darbuotojai, kurie tokius asmenis maitina, būtų aprūpinti specialiais maitinimui įrankiais ir priemonėmis, darbuotojų priežiūra maitinimo metu, nustato ir informuoja dietologą dėl tokio asmens maitinimo dažnumo.

52. Visi Globos namų gyventojai suprantama forma gali susipažinti su valgiaraščiais, kurie iš vakaro iškabinami skelbimų lentoje.

53. Griežtai draudžiama iš valgyklos į gyvenamus kambarius neštis indus, išskyrus tuos Globos namų gyventojus, kurie silpnai vaikšto ir valgo savo kambariuose.

54. Gyventojas gali savarankiškai valgykloje įrengtoje virtuvėje gamintis papildomai maistą, o taip pat bet kuriuo paros metu išgerti šilto gėrimo (kavos, arbatos), vandens.

**V SKYRIUS**

**GLOBOS NAMŲ GYVENTOJŲ TEISĖS, PAREIGOS IR BENDROS TVARKOS PRISILAIKYMO REIKALAVIMAI**

55. Globos namų gyventojai turi teises:

55.1. rinkti Globos namų gyventojų tarybą, kurios darbą reglamentuoja Globos namų gyventojų tarybos nuostatai. Globos namų gyventojų taryba turi patariamąjį balsą Globos namų veikloje;

55.2. saugoti savo pinigus, materialines vertybes, dokumentus pagal patvirtintą gyventojų pinigų, turto, dokumentų apskaitos, naudojimo ir saugojimo tvarkos aprašą;

55.3. raštu ar žodžiu teikti skundus, prašymus ir pasiūlymus Globos namų administracijai. Raštiški Globos namų gyventojų skundai, prašymai, pageidavimai registruojami pas vyriausiąjį socialinį darbuotoją gyventojų prašymų registre. Vyriausiasis socialinis darbuotojas išsiaiškina skundo, pageidavimo pagrįstumą, apie tyrimo rezultatus (išvadas, sprendimą) per 10 dienų informuoja Globos namų vadovą ir pareiškėją jiems priimtina forma;

55.4. kreiptis įvairiais klausimais į Globos namų steigėją, kontrolės bei kitas įstaigas;

55.5. pasirinkti laisvai politines pažiūras, viešai reikšti savo nuomonę, praktikuoti pageidaujamą religiją, dalyvauti visuomeninėje ir bendruomeninėje veikloje;

55.6. pasirinkti pagal pomėgius užimtumo veiklą pagal medikų, socialinių darbuotojų ir užimtumo specialisto rekomendacijas bei Globos namų galimybes;

55.7. gauti pagalbą iš socialinių darbuotojų tvarkant asmeninius reikalus Globos namuose ir už jų ribų, santykiuose su trečiaisiais asmenimis, ginant jų teises ir teisėtus interesus;

55.8. gauti konsultacijas įvairiais gyventoją dominančiais klausimais;

55.9. naudotis maldos kambariu, biblioteka, kompiuteriu, asmeninių švenčių metu užimtumo kambariu, sale, koplyčia, lauko poilsio zonomis;

55.10. gauti (turėti) visas Ilgalaikėje/trumpalaikėje socialinės globos paslaugų teikimo sutartyje numatytas teises ir paslaugas;

55.11. gauti bendrąsias asmens sveikatos priežiūros – slaugos (bendrosios praktikos slaugos, bendruomenės slaugos) paslaugas;

55.12. išvykti laikinai ar visam iš Globos namų;

55. 13. išreikšti savo valią dėl jo asmeninio turto, dokumentų tvarkymo, laidojimo ir su laidojimu susijusių reikalų tvarkymo;

55.14. nutraukti Ilgalaikę/trumpalaikę socialinės globos paslaugų teikimo sutartį;

55.15. gauti čia neišvardintas, bet šioje Tvarkoje, Ilgalaikėje/trumpalaikėje socialinės globos paslaugų teikimo sutartyje, kituose su gyventojo gyvenimu Globos namuose ir paslaugų jam teikimu susijusiuose Globos namų dokumentuose įtvirtintas teises.

56. Globos namų gyventojai turi pareigas:

56.1. laikytis sanitarinių higieninių reikalavimų kambariuose bei bendro naudojimosi patalpose;

56.2. kuriems leidžia bendra fizinė sveikata, asmeniškai susitvarkyti savo kambarius;

56.3. rūkyti tik tam skirtose vietose lauke;

56.4. nevartoti narkotinių medžiagų, negirtauti;

56.5. saugoti Globos namų turtą (inventorių, baldus, rūbus), tausoti ir tinkamai prižiūrėti gyvenamąją aplinką bei teritoriją. Sąmoningai sugadinęs ir sunaikinęs Globos namų turtą Globos namų gyventojas pagal nustatytus įkainius privalo atlyginti nuostolius;

56.6. neremontuoti patys elektros prietaisų, santechnikos įrangos;

56.7. laikytis ramybės valandų nuo 22.00 val. iki 5.00val. Nurodytu metu gyvenamosiose patalpose bei Globos namų teritorijoje privaloma laikytis tylos;

56.8. gerbti personalą ir kitus Globos namų gyventojus;

56.9. nelaikyti šaltųjų/šaunamųjų ginklų, degių, nuodingų, toksinių, sprogstamųjų medžiagų;

56.10. laikytis kitų čia neišvardintų, bet šioje Tvarkoje, Ilgalaikėje/trumpalaikėje socialinės globos paslaugų teikimo sutartyje, kituose su gyventojo gyvenimu Globos namuose ir paslaugų jam teikimu susijusiuose Globos namų dokumentuose įtvirtintų pareigų.

**VI SKYRIUS**

**KASDIENĖS HIGIENOS TEIKIMO TVARKA**

57. Globos namuose laikomasi sanitarinio, higieninioir priešepideminio režimo.

58. Slaugomam gyventojui užtikrinama kasdieninės higienos ir/ar kita reikalinga pagalba pagal individualius poreikius.

59. Kiekvienam gyventojui sudarytos sąlygos rūpintis asmenine higiena, išsimaudyti ne rečiau kaip kartą per savaitę.

60. Negalintys savimi pasirūpinti gyventojai pagal vyriausiojo socialinio darbuotojo sudarytą maudymų grafiką ne rečiau kaip kartą per savaitę, o esant poreikiui ir dažniau, maudomi slaugytojų ir socialinio darbuotojo padėjėjų, apie tai atžymint maudymų fiksavimo žurnale. Maudymo metu esant poreikiui apkarpomi rankų ir kojų nagai, nuskutama barzda, atliekama kita reikalinga kasdienė higiena.

61. Neslaugomiems asmenims rankų ir kojų nagų karpymo, barzdos skutimo procedūrą vyriausiojo socialinio darbuotojo nurodymu esant poreikiui padeda atlikti paskirti slaugytojai ar individualios priežiūros personalas.

62. Plaukai visiems gyventojams kerpami vyriausiajam socialiniam darbuotojui iškvietus į Globos namus kirpėją ne rečiau kaip kas 2 mėnesius, o esant poreikiui – dažniau. Esant mokamoms paslaugoms, jas apmoka Globos namai.

63. Gyventojai įgalinami palaikyti nuolatinę tvarką savo gyvenamajame kambaryje. Vyriausiasis socialinis darbuotojas paskiria konkrečius individualios priežiūros personalo darbuotojus įgalinti gyventojus susitvarkyti gyvenamąjį kambarį, spintą, spintelę, o jiems savarankiškai to nepadarius – užtikrinti tvarką kambariuose, drabužių spintose, spintelėse, švarą gyvenamosiose patalpose.

64. Gyventojų drabužių skalbimą, valymą, drabužių taisymą atlieka sandėlininkas, kuomet patys gyventojai to padaryti negali. Patalynės ir rankšluosčių skalbimo paslauga yra perkama ir ją organizuoja sandėlininkas. Vyriausiasis socialinis darbuotojas kontroliuoja, kad skalbimo paslauga būtų atliekama laiku, kad Globos namuose visada būtų pakankamas švarios patalynės, rankšluosčių kiekis.

65. Kiekvienam gyventojui yra skiriama po dvi pagalves, šilta antklodė, lovos užtiesalas, du rankšluosčiai, gyventojui pageidaujant - po du komplektus apatinių, viršutiniai rūbai pagal sezoną, avalynė pagal sezoną. Gyventojas aprūpinamas visomis reikiamomis higienos priemonėmis, kurios išduodamos pagal poreikį. Už aprūpinimą išvardintais daiktais ir priemonėmis atsakingas sandėlininkas, už naudojimo priežiūrą, pakankamus kiekius ir jų būklę atsakingas vyriausiasis socialinis darbuotojas.

66. Globos namuose ir jiems priklausančioje teritorijoje negalima šiukšlinti. Nuorūkos ir/ar šiukšlės dedamos į tam skirtas patalpų viduje ir Globos namų teritorijos lauke esančias šiukšliadėžes.

**VII SKYRIUS**

**GLOBOS NAMŲ DARBO LAIKAS IR GYVENTOJŲ LANKYMO TVARKA**

67. Globos namų administracija, vyriausiasis socialinis darbuotojas, vyriausiasis slaugytojas ir dalis individualios priežiūros personalo dirba: I – IV 8.00 – 17.00; V – 8.00 – 15.45. Pertrauka nuo 12.00 iki 12.45. Švenčių išvakarėse dirbama 1 val. trumpiau.

68. Budintis personalas dirba visą parą, vadovaujantis darbo grafiku.

69. Gyventojas gali būti lankomas kasdien iki 20.00 val.

70. Ramybės valandos nuo 22.00 iki 5.00 val. Šiuo metu gyvenamosiose patalpose bei Globos namų lauko teritorijoje privaloma laikytis tylos.

71. Lankytojai, atvykę į Globos namus, užsiregistruoja pas tuo metu dirbantį darbuotoją.

72. Globos namai tarpininkauja ir skatina, kad gyventojas palaikytų ir atkurtų nutrūkusius ryšius su šeimos nariais, artimaisiais giminaičiais, draugais, pažįstamais, jei tai neprieštarauja gyventojo interesams. Nesant galimybei minėtiems asmenims atvykti aplankyti gyventojo tiesiogiai į Globos namus, yra užtikrinama galimybė bendrauti įstaigos telefonu, su įstaigos darbuotojo pagalba, jeigu tokia reikalinga, bendrauti kompiuteriu per atitinkamas programas ir/ar elektroniniais laiškais, apmokyti gyventoją bendrauti nuosavu telefonu vaizdo skambučiais ar kompiuteriu, dalintis nuotraukomis ir kt.

73. Šeimos narių pageidavimu vyriausiasis socialinis darbuotojas ir/ar vyriausiasis slaugytojas gali reguliariai teikti informaciją telefonu, elektroniniu paštu ir/ar kitomis komunikavimo priemonėmis apie gyventojo sveikatos būklę, psichologinę savijautą, kasdienę rutiną ir kt. šeimos narių pageidaujamu dažnumu, bet ne dažniau kaip kartą per savaitę.

74. Karantino metu gyventojų lankymas yra ribojamas.

75. Lankytojai, įtariami apsvaigę nuo alkoholio, narkotinių ir/ar psichotroponių medžiagų, į įstaigą neįleidžiami.

**VIII SKYRIUS**

**IŠVYKIMAS IŠ GLOBOS NAMŲ**

76. Kiekvienas Globos namų gyventojas, jei jis pageidauja, gali nevaržomas kasmet laikinai išvykti iš įstaigos ne ilgesniam kaip 3 mėn. laikotarpiui, užtikrinant jam galimybę sugrįžti tokiomis pat sąlygomis. Vieta globos namuose išlaikoma ne ilgiau kaip 3 mėn.

77. Jei Globos namų gyventojas mažai savarankiškas, silpnos sveikatos, įstaiga turi teisę susisiekti su bendruomenės, kur asmuo rengiasi išvykti, soc. darbuotoju ir pasitikslinti dėl jo gyvenamosios vietos tinkamumo ir gyvenimo sąlygų.

78. Globos namų gyventojas, išvykęs iš Globos namų ilgesniam nei trijų dienų laikotarpiui, kad išsaugotų vietą, nuo ketvirtos dienos moka 30% nustatyto mokesčio už vietą Globos įstaigoje. Už tris pirmąsias dienas gyventojas moka visą nustatytą mokestį.

79. Išvykdamas Globos namų gyventojas užpildo prašymo – sutikimo formą, kurios saugomos Globos namų gyventojo asmens byloje. Globos namų gyventojas (jo atstovas) išvykdamas prašyme paaiškina išvykimo priežastis, nurodo išvykimo trukmę, adresą bei žmogaus pavardę, kontaktinį telefono numerį.

80. Globos namų gyventojui, išvykstančiam iš Globos namų, leidžiama pasiimti sezoninius drabužius, avalynę, asmeninius daiktus.

81. Išvykstant visam laikui, Globos namų gyventojas pateikia prašymą raštu dėl sutarties nutraukimo prieš 5 darbo dienas. Globos namų gyventojas grąžina inventorių ir atsiskaito su Globos namų administracija, o jam išduodami dokumentai ir asmeniniai daiktai, jeigu jie buvo saugomi Globos namuose.

82. Globos namų gyventojui savavališkai pasišalinus iš Globos namų, administracija nedelsdama praneša apie tai policijai, giminėms ir padeda jį surasti.

83. Globos namų gyventojo statusas baigiasi: mirties atveju, išvykus gyventi į kitus globos namus ar gyventi savarankiškai, tapus kitų asmenų globotiniu arba pašalinus jį iš Globos namų už vidaus tvarkos taisyklių nesilaikymą.

84. Sutikus steigėjui, susitarus Globos namų administracijoms ir gavus raštišką gyventojo sutikimą, galima jį perkelti iš vienų Globos namų į kitus.

85. Gyventojo atvykimo, laikino ir visiško išvykimo apskaita reglamentuota Globos namų gyventojų registracijos žurnalo ir gyventojų judėjimo apskaitos žiniaraščio pildymo tvarkos apraše.

**IX SKYRIUS**

**NUOBAUDOS IR PASKATINIMAI**

86. Globos namų gyventojai, kurie nepažeidžia šių Taisyklių, aktyviai talkina darbuotojams ir Globos namų gyventojams, dalyvauja Globos namų veikloje, gali būti skatinami asmeninėmis dovanomis, ekskursinėmis – pažintinėmis kelionėmis, pagerbiami bendruose renginiuose.

87. Veiksnaus Globos namų gyventojo padaryta materialinė žala fiziniam ar juridiniam asmeniui turi būti atlyginama įstatymų nustatyta tvarka.

88. Veiksnus Globos namų gyventojas, nesilaikantis šių Taisyklių, gali būti pašalintas iš Globos namų. Šiai procedūrai atlikti Globos namų direktorius sudaro komisiją, į kurią įtraukiami po vieną steigėjo, Globos namų ir gyventojų tarybos atstovai.

89. Pagrindas inicijuoti pašalinimą – ne mažiau kaip trys raštu surašyti ir Globos namuose užregistruoti grubūs šių Taisyklių pažeidimai ar gyvenamosios vietos teisėsaugos įstaigoje registruoti asmens nusižengimai.

90. Grubiais šios Tvarkos pažeidimais laikoma:

90.1. girtavimas, trikdant kitų asmenų ramybę;

90.2. narkotinių, toksinių, psichotropinių medžiagų vartojimas bei platinimas;

90.3. tyčinis Globos namų inventoriaus gadinimas;

90.4. triukšmavimas ramybės metu;

90.5. smurtavimas.

91. Svarstant pašalinimo iš Globos namų klausimą, turi dalyvauti ir pats gyventojas.

92. Jei priimamas sprendimas pašalinti gyventoją iš Globos namų, turi būti informuojamas Molėtų rajono savivaldybės administracijos socialinės paramos skyrius, o vėliau – nutraukiamos sutartys tarp Globos namų ir gyventojo (gyventojo globėjo, rūpintojo) bei Globos namų ir Molėtų rajono savivaldybės administracijos.

93. Ginčai, kilę dėl pašalinimo iš Globos namų, sprendžiami Lietuvos Respublikos įstatymų nustatyta tvarka kaip ginčai dėl sutartinių įsipareigojimų nevykdymo ar netinkamo vykdymo.

**X I SKYRIUS**

**GLOBOS NAMŲ VEIKSMAI IKI IR PO GYVENTOJO MIRTIES**

94. Vyriausiasis socialinis darbuotojas ir vyriausiasis slaugytojas gyventojo valią dėl jo turto, dokumentų tvarkymo po jo mirties, laidojimo organizavimo fiksuoja atlikdami asmens konkrečių poreikių vertinimą, gyventojo poreikio vertinimo anketoje arba kitame dokumente, kuris saugomas gyventojo byloje. Vyriausiasis socialinis darbuotojas ir vyriausiasis slaugytojas užtikrina surinktos informacijos konfidencialumą ir garantuoja, kad gyventojo valia bus įvykdyta.

95. Jeigu gyventojas neturi artimųjų, galinčių jį palaidoti, ar nėra išreiškęs savo valios dėl laidojimo ir su laidojimu susijusių reikalų tvarkymo, gyventojui mirus, laidojimą ir su laidojimu susijusių reikalų tvarkymą organizuoja socialinės globos įstaiga.

96. Jeigu gyventojas nėra išreiškęs savo valios dėl laidojimo vietos – jis laidojamas Alantos miestelio kapinėse.

97. Jeigu gyventojas nėra išreiškęs savo valios dėl jo asmeninio turto, dokumentų tvarkymo, jie tvarkomi vadovaujantis teisės aktais, reguliuojančiais asmenų turtinius santykius ir dokumentų tvarkymą asmeniui mirus.

98. Mirštančiajam Globos namai garantuoja jo dvasinių, socialinių, psichologinių, fizinių, religinių reikmių tenkinimą, užtikrindami privatumą ir orumą, teisės aktų nustatyta tvarka organizuoja paliatyviąją slaugą.

99. Globos namai, gyventojui pageidaujant, organizuoja religinių patarnavimų bei sielovados pagalbos teikimą.

100. Globos namai užtikrina, kad mirštančiajam, esant galimybei, pagalba suteikiama gyvenamajame kambaryje, bet kartu nepažeidžiant kitų kartu gyvenančių asmenų privatumo bei orumo.

101. Gyventojas žino ir neprieštarauja, kad sunkios ligos atveju ar jam mirštant Globos namai nedelsiant informuos apie jo būklę globėją (rūpintoją), šeimos narius, o esant poreikiui ir galimybėms, ir kitus artimuosius giminaičius bei sudarys sąlygas jiems būti prie mirštančiojo (jeigu asmuo apie tai buvo išreiškęs savo valią). Informacija, ką šiuo atveju reikės informuoti, saugoma asmens byloje.

102. Gyventojui mirus, jeigu nebuvo išreikšta jo valia, apie saugomas pinigines lėšas nedelsiant pranešama vietos notarui. Piniginės lėšos toliau saugomas pas vyriausiąjį buhalterį seife tol, kol paveldėtojai pateikia įstaigai notariškai patvirtintą paveldėjimo teisės liudijimą ir atsiima lėšas. Jei paveldėtojų per vienerius metus neatsiranda, Globos namai apie saugomas lėšas praneša Valstybinei mokesčių inspekcijai.

103. Jei mirusysis turėjo nekilnojamojo turto (butas, pastatas ar jo dalis) ir nėra žinomi jo paveldėtojai, apie šį turtą globos namai informuoja Valstybės įmonę Turto bankas.

104. Jei mirusysis turėjo žemės ir nėra žinomi jos paveldėtojai, apie mirusiojo žemę globos namai informuoja Nacionalinę žemės tarnybą prie Žemės ūkio ministerijos.

105. Globos namų gyventojo mirties atveju darbuotojų veiksmai reglamentuoti Globos namų gyventojo mirties atveju darbuotojų veiksmų tvarkos apraše.

**XI SKYRIUS**

**BAIGIAMOSIOS NUOSTATOS**

106. Su šiomis Taisyklėmis Globos namų gyventojas supažindinamas pasirašant ilgalaikės/trumpalaikės socialinės globos paslaugų teikimo sutartį.

107. Šių Taisyklių privalo laikytis kiekvienas Globos namų gyventojas.

\_\_\_\_\_\_\_\_\_\_\_\_\_\_\_